เคแบงก์ไล่กวาดลูกค้าจีนในไทย
กสิกรรุกเอสเอ็มอีจีนย้ายฐานลงทุนไทย ตั้งเป้าการเติบโตสินเชื่อปีนี้กว่า 20% เพิ่มส่วนแบ่งตลาดเป็น 25% ใน 3 ปี
17 ก.พ. 2555

กสิกรรุกเอสเอ็มอีจีนย้ายฐานลงทุนไทย ตั้งเป้าการเติบโตสินเชื่อปีนี้กว่า 20% เพิ่มส่วนแบ่งตลาดเป็น 25% ใน 3 ปี 
นายพัชร สมะลาภา รองกรรมการผู้จัดการ ธนาคารกสิกรไทย กล่าวว่า ในปีนี้ธนาคารจะให้ความสำคัญกับการขยายฐานลูกค้าเอสเอ็มอีของจีนที่จะเข้ามาประกอบธุรกิจในไทย เนื่องจากขณะนี้ธุรกิจจีนมีแนวโน้มสนใจย้ายฐานการผลิตมายังไทย เพื่อใช้เป็นฮับในการกระจายสินค้าไปยังกลุ่มประเทศอาเซียน รับกระแสการเปิดการค้าเสรีภายใต้ประชาคมเศรษฐกิจอาเซียน (เออีซี) ในปี 2558 
นายพัชร กล่าวว่า ธนาคารคาดว่าสินเชื่อลูกค้าเอสเอ็มอีจีนในปีนี้ที่จะเติบโตขึ้น 20% จากฐานสินเชื่อปัจจุบัน 2,200 ล้านบาท นอกจากนี้ยังตั้งเป้าขยายส่วนแบ่งตลาดจาก 19% เป็น 25% ภายใน 3 ปี
“ธุรกิจเอสเอ็มอีจีนมีแนวโน้มเข้ามาลงทุนในไทยเพิ่มขึ้นเรื่อยๆ ส่วนใหญ่จะอยู่ในอุตสาหกรรมยานยนต์ สินค้าเกษตร จำพวกข้าว ยางพารา ซึ่งปัจจุบันเรามีลูกค้ากลุ่มนี้อยู่ประมาณ 800 ราย สูงสุดเป็นอันดับ 1” นายพัชร กล่าว 
นายพัชร กล่าวด้วยว่า โจทย์สำคัญของธนาคารในการขยายฐานลูกค้าระยะต่อไป คือ ต้องแสดงให้ลูกค้าเห็นถึงศักยภาพในการพาลูกค้าออกไปสู่อาเซียน ซึ่งสอดคล้องกับยุทธศาสตร์ของธนาคารที่กำลังเร่งผูกพันธมิตรกับธนาคารท้องถิ่นหลายแห่งในภูมิภาคนี้ 
ล่าสุดธนาคารได้เข้าไปสนับสนุนสินเชื่อให้บริษัท ตงฟง ออโต้ โมบิล 106.82 ล้านบาท เพื่อใช้ก่อสร้างโรงงานประกอบรถยนต์ในไทย เพื่อส่งออกต่อไปยังประเทศลาว กัมพูชา พม่า และมาเลเซีย นอกจากนี้ธนาคารยังเข้าไปสนับสนุนทางการเงินกับผู้แทนจำหน่ายในรูปแบบลีสซิง คิดเป็นวงเงินรวม 195 ล้านบาทอีกด้วย และกำลังเจรจากับลูกค้าเอสเอ็มอีจีนอยู่อีกหลายรายและจะมีกิจกรรมจับคู่ธุรกิจแก่ลูกค้าไทยจีนด้วย